Ernoul neve csak a művéből ismert, más feljegyzések nem szólnak róla. Ibelin Balian apródjaként 1187-ben elkísérte urát azon a követjáráson, amelynek célja III. Tripoliszi Rajmund kibékítése volt Lusignan Guidóval. Balian és emberei úton Tripoliszba egy napra megálltak a birtokán, Náblusznál, a többi főúr előrement, ezeket egy lesvetésben, a cressoni csatában május 1-jén néhány kivétellel lemészárolta Szaladin egyik emírjének, Gökbörinek a serege. Mint Ernoul feljegyezte, ő kutatta át La Fève kiürült várát, ahol a csetepatéban részt vevő templomos és johannita lovagok előzőleg állomásoztak. Egyéb tetteiről nem tudunk, habár bizonyára ott volt a két hónappal későbbi hattíni csatában, mert krónikája beszámol az utóvéd harcáról, amit ura, Balian irányított.